Kulturrådmand Mads Duedahl tager kontakt til kulturministeren for at redde SIFA TV-Bingo.

Aalborgs kulturrådmand Mads Duedahl (V) går nu ind i kampen om at redde SIFA TV-Bingo. Rådmanden er nemlig langt fra tilfreds med, at SIFA TV-Bingo lukker på grund af højere afgifter på online-bingo. Det er regler, som SIFA TV-Bingo hører under. Det koster nemlig foreningerne i Aalborg millioner af støttekroner, og derfor skriver Mads Duedahl nu til kulturminister Joy Mogensen (S). - Jeg vil gøre kulturministeren, der også er ansvarlig for foreningslivet, opmærksom på, hvor stor betydning idrætten har i Aalborg, og hvor stor betydning SIFA har for idrætten. For eksempel med kontingentpuljen, hvor de svageste i samfundet kan søge om hjælp til deres børn kontingent i en sportsklub. Det er blandt andet den slags initiativer, der vil blive ramt siger Mads Duedahl. I brevet argumenterer han for vigtigheden af SIFA TV-Bingos overlevelse og beder kulturministeren om at hjælpe: Jeg håber derfor, at du tage fat i din kollega, Skatteministeren, for at finde en løsning til gavn for SIFA TV-Bingo der kan sikre den store hjælp SIFA i dag yder til vores mangfoldige foreningsliv - også i fremtiden. Skatteminister Morten Bødskov har tidligere afvist at give SIFA TV-Bingo dispensation fra reglerne med henvisning til lovgivningen i EU. - Jeg synes, at hele situationen omkring SIFA TV-Bingo er ved at udvikle sig til et cirkus. Det må efterhånden stå klart for enhver, at SIFA TV-Bingo ikke kan sammenlignes med Danske Spil eller andre spiludbydere. Det er et harmløst spil, der betyder en hel masse for mange svage borgere, der ikke kan komme rundt midt i en coronatid. Og overskuddet bliver brugt til at understøtte idrætslivet og en masse gode formål. Og jeg er meget rystet over, at man ikke kan finde en løsning, siger Mads Duedahl.